© Юлия Лазарова

Президентът Росен Плевнелиев върна текстове от Изборния кодекс, свързани с гласуването в чужбина, за повторно обсъждане в парламента. Мотивите му накратко - идеята за ограничаването на секциите извън страната е дискриминационно и не гарантира равна възможност за активно упражняване на избирателно право.

В мотивите си Плевнелиев уточнява, че "демокрацията живее чрез изборите, защото в изборния ден чрез енергията на гражданите, благодарение на тяхната активност,политическите институции получават своята представителност и легитимност. Изборните правила имат за цел не постигане на баланс между отделните партии в парламента, а създаване на максимална възможност на гражданите да излъчат своите представители".

В началото на май Плевнелиев обяви, че се консултира с юристи, а текстовете на Изборния кодекс се преглеждат един по един, за да се види дали няма разпоредби, които противоречат на Конституцията. Още при обсъждането и гласуването, а и след това на предложението на Патриотичния фронт, което беше подкрепено от ГЕРБ, да има по-малко секции извън страната, българи в чужбина изразиха силно възмущение, на места имаше и протест.

Една от първите позиции, след съобщението за ветото, беше на ВМРО. Те нарекоха

връщането на текстовете - заплаха за националната сигурност

и заплашиха с оттгляне на подкрепата за мнозинството. Председателят на другата партия в Патриотичния фронта - НФСБ - Валери Симеонов пък заподозря, че Плевнелиев търси подкрепа, и от ДПС, за втори президентски мандат и обяви, че наложеното вето е било очаквано.

В подкрепа на връщането на текстовете се изказаха от ДОСТ. Партията на Лютви Местан видя във ветото шанс управлящите да се разделят от зависимостите си от националистическите формации.

Реакцията на премиера Бойко Борисов пристигна няколко часа по-късно през профила му във Фейсбук. От нея стана известно, че е вероятно най-голямата политическа сила да отстъпи от подкрепата за върнатите текстове в името на демокрацията.

"Винаги съм твърдял, че

до този момент не е измислена по-демократична и добра система от изборите.

Затова аз във вторник ще събера ПГ на ГЕРБ и Изпълнителната комисия, и Същевременно ще продължим да водим разговори с нашите партньори от РБ, ПФ и АБВ, защото стабилността на държавата е важна, но не бива да нарушаваме демократичните права на българските граждани. Това е отговорност на всички политически партии и лидери, не само моя, и не само на ГЕРБ. Надявам се, че ще успеем да намерим един разумен и справедлив консенсус", заяви премиерът.

От позицията му стана известно, че решението ще бъде взето във вторник, след среща с депутатите от ГЕРБ и изпълнителната комисия на партията.

Лидерът на БСП Михаил Миков, който се изправя в битка за оставане начело на председателското място, заяви, цитиран от агенция "Фокус", че е имало и други основания за налагане на вето, като например въвеждането на задължителното гласуване.

От ДПС смятат също, че има и други текстове за налагане на вето като тези за задължителното гласуване.

В мотивите си за ветото, президентът уточнява, че ако отново бъдат приети дискриминационни текстове, то той би използвал правомощието си да сезира Конституционния съд.